På gode dager får 31-åringen omtrent 50 oppdrag. Først hente - så levere. Det vil si 100 intervaller på alt fra noen få minutter til 10 - 15 minutter. Dette kommer ganske tydelig frem av pulsgrafen (se grafikk) som viser at han dagen DN er med på jobb, har snittpuls på 124 - midt i fettforbrenningssonen.
- Åtte timer med solid fettforbrenning - du må være sulten konstant?
- Jeg spiser en del om kvelden, ja.
I tillegg til sykling løper også Thøgersen i trapper og inn og ut av bygninger.
- Jeg er sjelden i ro på jobb. Pulsen er ganske jevn selv om det er mye start og stopp i dette yrket.
- Lunsj da?
- Ofte på sykkelen. Det beste er å holde seg i gang. Når du tar deg skikkelig pause blir du fort sliten.
På en god dag omsetter han for rundt 6000 kroner. 45 prosent tar arbeidsgiveren. Høyt tempo gir fetere lommebok.
- Det er jo den største motivasjonen. Vi tjener fra 85 til 200 kroner per intervall/levering. Du prioriterer ikke pauser da.